CELEX: C2007/247/70
Language: ro
Date: 2007-10-20 00:00:00
Title: Cauza F-78/07: Acțiune introdusă la 27 iulie 2007 — Boudova și alții/Comisia Comunităților Europene

20.10.2007   
            
            
               RO
            
            
               Jurnalul Oficial al Uniunii Europene
            
            
               C 247/42
            
         Acțiune introdusă la 27 iulie 2007 — Boudova și alții/Comisia Comunităților Europene
   (Cauza F-78/07)
   (2007/C 247/70)
   Limba de procedură: franceza
   Părțile
   
      Reclamanți: Stanislava Boudova (Luxemburg, Luxemburg) și alții (reprezentant: M.-A. Lucas, avocat)
   
      Pârâtă: Comisia Comunităților Europene
   Concluziile reclamanților
   
               —
            
            
               anularea deciziei implicite a Comisiei din 23 septembrie 2006, confirmată prin scrisoarea din 26 septembrie 2006 a directorului general al Oficiului pentru Publicații al Comunităților Europene (OPOCE) de respingere a cererii din 23 mai 2006 a reclamanților, al cărei obiect era:
               
                           —
                        
                        
                           revizuirea încadrării acestora stabilite la gradul B*3 prin decizia de a-i recruta în calitate de funcționari stagiari și reîncadrarea lor în gradul B*6, la data la care a intrat în vigoare această decizie,
                        
                     
                           —
                        
                        
                           reconstituirea pe această bază a carierei lor între data angajării în muncă în calitate de funcționari stagiari și data deciziei ce trebuia adoptată,
                        
                     
                           —
                        
                        
                           plata diferenței dintre remunerația la care ar fi trebuit să aibă dreptul în această perioadă dacă ar fi fost încadrați în gradul B*6 și cea de care au beneficiat ca urmare a încadrării lor în gradul B*3;
                        
                     
         
               —
            
            
               obligarea pârâtei la plata cheltuielilor de judecată.
            
         Motivele și principalele argumente
   Reclamanții arată că au fost angajați de Comisie în calitate de agenți auxiliari, înainte de intrarea în vigoare la 1 mai 2004 a Regulamentului (CE, Euratom) nr. 723/2004 al Consiliului din 22 martie 2004 de modificare a Statutului funcționarilor Comunităților Europene, precum și a Regimului aplicabil celorlalți agenți (1), pe posturi de corectori în cadrul OPOCE, în perspectiva extinderii și a ocupării respectivelor posturi prin concursuri generale.
   După ce participaseră cu succes la concursurile generale publicate pentru gradul B5/B4 înainte de 1 mai în vederea ocupării acestor posturi, reclamanții au fost recrutați ca funcționari stagiari pe baza listelor de rezervă publicate după această dată. Încadrarea lor a fost stabilită la gradul B*3, în temeiul articolului 12 alineatul (3) din anexa XIII la Statutul funcționarilor Comunităților Europene (denumit în continuare „statut”).
   Reclamanții susțin că acțiunea lor este admisibilă din cauza unui fapt nou substanțial deși nu au depus în termenul statutar reclamație împotriva deciziilor de stabilire a încadrării lor în grad,. Este vorba despre decizia Biroului Parlamentului European din 13 februarie 2006 de a reîncadra agenții temporari numiți funcționari, pe bază de concursuri externe, după 1 mai 2004, în gradul în care ar fi fost încadrați dacă ar fi fost recrutați ca funcționari înainte de această dată.
   Reclamanții se consideră discriminați prin reîncadrarea acestor funcționari ai Parlamentului European și consideră că ar trebui să beneficieze de același tratament, în măsura în care susțin că în realitate au fost angajați în calitate de agenți temporari și nu auxiliari. Într-adevăr, potrivit acestora, contractele lor se încadrau în articolul 2 din Regimul aplicabil celorlalți agenți (RAA) și nu în articolul 3a din acest regim, dat fiind că trebuiau să ocupe posturi provizoriu vacante și nu să înlocuiască funcționari sau agenți temporari împiedicați în mod provizoriu să își exercite funcțiile. În subsidiar, reclamanții susțin că, și dacă se presupune că ar fi fost angajați în calitate de agenți auxiliari, situația lor ar fi fost în orice caz analogă celei a agenților temporari.
   În sprijinul acțiunii lor, reclamanții invocă un motiv unic, întemeiat pe încălcarea articolului 5 alineatele (3) și (4) și a articolului 12 alineatul (3) din anexa XIII la statut, interpretate în lumina principiului egalității de tratament. În particular, articolul 5 alineatul (4) din anexa XIII la statut ar trebui să fie interpretat în sensul că este aplicabil agenților temporari numiți funcționari pe bază de concurs extern, ceea ce ar împiedica stabilirea încadrării în grad a acestei categorii pe baza articolului 12 alineatul (3) din anexa XIII la statut.
   
      (1)  JO L 124, 27.4.2004, p. 1.